Papersnake/gushiwen huggingface dataset:
某氏挽辞二首 其二
李昭玘（宋代）

主馈齐家道，羞蘩肃妇功。疏封秦大国，致养汉三公。

世事哀荣极，人生梦幻空。慈颜不可望，彤史有遗风。
埭北
陆游（宋代）

烟村湖埭北，鱼市庙?东。
急雨时时作，轻舟浦浦通。
薪刍聚津口，箫鼓闹林中。
乌桕禁愁得，来朝数叶红。
题平远轩呈竹溪玉堂
刘翼（宋代）

溪堂闢小轩，此景绝可爱。
蔡松道东边，千载典刑在。
高低万顷田，面势溪向背。
生绡一幅宽，晴雨不尽态。
中有谪仙人，来寻莘野耒。
畎亩虽不忘，知进不如退。
乾坤入醉眼，风月出吟喙。
我非人境游，亭在人镜内。
心平水不波，见远山无碍。
时携琰石游，间以刘白辈。
仆忝老诸生，来扣佛三昧。
上日行（一作上裴行军中丞）
耿湋（唐代）

萧关扫定犬羊群，闭阁层城白日曛。枥上骅骝嘶鼓角，

门前老日识风云。旌旗四面寒山映，丝管千家静夜闻。

谁道古来多简册，功臣唯有卫日军。
饮酒诗四首
秦观（宋代）

客从南方来，酌我一瓯茗。
我酌初不啜，强啜且复醒。
既凿浑沌氏，遂出华胥境。
操戈逐儒生，举觞还酩酊。
送顾丞赴张军师辟书
韩淲（宋代）

细雨春帆外，江波漫漫流。人情虽忍别，风景可言愁。

时命岂大缪，功名宁罢休。倚天长剑在，谈笑即公侯。
偈颂一百四十一首
释师范（宋代）

瞿昙你自瞿昙，达磨从他达磨。
佛法有底商量，各自归堂向火。
入书室东垣有神光自几案出三首
罗公升（宋代）

若以俗眼观，荣枯几翻手。
若以法眼观，穷达竟何有。
吾身以觉赘，身外安足守。
若□谢□□，为我作不朽。
意难忘（中吕美咏·杂赋）
周邦彦（宋代）

衣染莺黄。爱停歌驻拍，劝酒持觞。低鬟蝉影动，私语口脂香。檐觞滴，竹风凉。拚剧饮淋浪。夜渐深，笼灯就月，子细端相。

知音见说无双。解移宫换羽，未怕周郎。长颦知有恨，贪耍不成妆。些个事，恼人肠。试说与何妨。又恐伊、寻消问息，瘦减容光。
卢侍御与崔评事为予于黄鹤楼置宴，宴罢同望
白居易（唐代）

江边黄鹤古时楼，劳置华筵待我游。楚思淼茫云水冷，

商声清脆管弦秋。白花浪溅头陀寺，红叶林笼鹦鹉洲。

总是平生未行处，醉来堪赏醒堪愁。
壬申九月初十归自邑中两绝
杜范（宋代）

雁宿沙头水月明，无端惊起两三声。
孤飞缥缈知何处，影落寒江浪已平。
四川茶马牛宝章修扬子墨池以书索题咏
魏了翁（宋代）

子云一去千余载，惟有成都墨池在，
草玄此地是邪非，玄文今在人谁知。
虽逃刘歆酱瓿阸，鼠壤蛛窠蠹鱼宅。
岂无学者工探求，不讥僭圣几残余赘肬。
自从马邵造玄域，晁氏谱之张氏翼。
亦云察矣人犹疑，试为诸老申其辞。
易书广大包天地，辞变象占都一致。
世儒造入各不同，有一于此均为功。
况於易玄互相发，不同之同真善学。
历家中首先黄钟，虽以坤复为初终。
纪日天正始牛宿，又以日星分左右。
起从冬至易玄均，玄意欲取臣承君。
易书八八而用七，玄文九九而存一。
易分六位中二五，臣志上通君下取。
玄以一五而为中，君道君尊臣代终。
玄文王日易主岁，易书为经玄为纬。
谓玄於易地承天，就中邵子尤知玄。
或云玄准卦气图，是图疑亦非圣书。
岂知中复与咸遇，乃是阴阳自然数。
或云玄倣太初历，黄钟之分八十一。
岂知虚三与虚九，其数虽同其法否。
或云玄象宗浑天，浑天方象包於圆。
岂知兼用盖天说，盖以舆地承纯乾。
后来支榦及声律，运气参同至太一。
与易并行人不讥，千岐万辙同一归。
况玄於易同而异，何独於玄苦讥议。
子云之师曰林闾，鹤山之下谁其徒。
自翻机杼作生活，律历图书无不合。
若非马邵晁张伦，后世几无扬子云。
后世子云今继作，而此玄文终寂寞。
空余绘象与棠阴，聊与文士供嘲吟。
送梵才大师归天台
元绛（宋代）

责重忧多两鬓斑，十年长梦赤城山。何时得似净名子，漱石眠云恣意閒。
扇子诗 其二十五
李石（宋代）

春煖锦棠覆径，夏凉红藕盈池。九蕊东篱绽菊，一花南岸梅枝。
阴字亭
熊禾（元代）

涌翠岂兰亭，唐峰非山阴，
一渠疏曲水，四野成茂林。
对此坐叹疏，超然起遐心。
当年诸王集，幽情畅登临。
虚旷非远识，绝胜名利襟。
近代翁李游，至理穷高深。
云何夸毗子，清谈且駸駸。
抗志有近远，抚事无古今。
此日复何日，有酒始酌斟。
援琴不敢发，谁欤为知音。
阎子常携琴入村
晁补之（宋代）

阎夫子，通古今。
家徒四壁犹一琴，今年二月雨霖霪。
喜君垄麦如人深，屋间幽默咸池音。
高山流水我非听，听我说君辛苦吟。
薛老村西十里地，旱日燎原无柳林。
芒鞋曳杖逐镰笼，当午未食饥烧心。
芸芸麦田翻黄波，蝻虫盘穗如蜗螺。
麦未收打催种豆，屋下迹少田间多。
阎夫子，时我过。
我与夫子良同科，四体虽勤口餔众。
煮豆然萁穷奈何，人谓君琴语辛苦。
此曲无乃伤天和，君不见夫子宋围不糁犹弦歌。
董都官索署中山亭诗
韦骧（宋代）

突兀灵亭倚翠微，纷然尘境此中遗。高明颇惬星郎意，邃密如嫌俗客知。

吟对青山摇玉麈，醉临华月解银龟。襟怀蹇蹇安閒久，偃卧多应梦赤墀。
月夜纳凉
于石（宋代）

天地空无半点尘，翛然池馆浸虚明。
几更今古月常在，一片襟怀水共清。
风定波摇晴树影，鱼翻露泻翠荷声。
炎凉圆缺须臾事，我独於斯感世情。
定林洗心轩
郭祥正（宋代）

翼翼粉墙断，修修绿径深。师心不用洗，聊用洗人心。
小桃红
余桂英（宋代）

芳草连天春。斜日明汀渚。懊恨东风，恍如春梦，匆匆又去。早知人、酒病更诗愁，镇轻随飞絮。

宝镜空留恨，筝雁浑无据。门外当时，薄情流水，如今何处。正相思、望断碧山云，又莺啼晚雨。
奉和圣制过温汤
李贞（唐代）

凤辇腾宸驾，骊籞次乾游。坎德疏温液，山隈派暖流。

寒氛空外拥，蒸气沼中浮。林凋帷影散，云敛盖阴收。

霜郊畅玄览，参差落景遒。
题郑子封书塾
郑思肖（宋代）

天垂古色映柴门，千古传家事具存。此世只除君父外，不曾重受别人恩。
闰月二十日离玉山八月到余干易舟又二日抵鄱
赵蕃（宋代）

汭口成孤泊，章岩说旧游。
征商毋见挽，日暮自应休。
烟暝栖鸦树，沙昏宿鹭洲。
浮生真泛泛，吾道莽悠悠。
赠李十四四首 其一
王勃（唐代）

野客思茅宇，山人爱竹林。琴尊唯待处，风月自相寻。
雨窗录先夫子遗诗凄然有作
吴静（清代）

共识生前吟好句，千秋知己有谁何。无非《秋水》《蒹葭》意，尽是《春江花月》歌。

半载病痾吟咏少，三年夫妇唱酬多。小窗录罢频惆怅，暮雨潇潇助泪波。
夜吟
吴龙翰（宋代）

小院沈沈夜欲阑，东风吹月上阑干。
手撼梅花露研墨，醉将吟笔蘸清寒。
入秋游山赋诗略无阙日戏作五字七首识之以野
陆游（宋代）

周南太史公，道家蓬莱山，
麈凡不可料，亦复居其间。
屡奏乞骸骨，宽恩许投闲，
羽衣碧玉简，尚缀僊官班。
黄精扫白发，面有孺子颜。
简寂吾家旧，飘然时往还。
除夜新居
仇远（元代）

籸盆夹道明，爆竹小儿惊。
但听窗前雪，不知楼上更。
流年双羽急，深夜一鸡鸣。
浅醉和衣睡，明朝要贺正。
石符拓本
吴省钦（清代）

扶桑茧纸冻云坠，似符非符字非字。其横三尺纵一寻，七剑在腰一槊植。

严关百丈厓陡悬，厓下江声响淜濞。沿江上下溪势叉，贴卧盘陀净苔翠。

夏涨能禁鱼潦黏，晓钟定使乌朝避。中央如镜天铲工，言是道陵手摩记。

樵苏绝迹渔钓稀，响拓登登强罗致。高牙大旆山鬼惊，对仗垂旒渎灵卫。

缦文纠结缪篆粗，诵者生钳扪者畏。堂楣高揭辉日星，为是宜男许留佩。

阴阳水火千劫沈，伯道无儿命所制。五斗应从邻郡传，三丰或自前朝至。

青蛇无袖呵叱来，化入苍纹露真气。罗浮竹叶犹尔为，似此环奇古无二。

得毋汉相筹笔余，暗勒仙铭妙垂示。木牛铜釜随烬烟，独有一卷镇赑屃，呼童检点牢记将，勿遣火薰与日晒。

五雷劈裂黄石飞，且把《阴符》枕函秘。
酬杜补阙初春雨中舟次横江喜裴郎中相迎见寄
许浑（唐代）

江馆维舟为庾公，暖波微渌雨濛濛。红桥迤逦春岩下，

朱旆联翩晓树中。柳滴圆波生细浪，梅含香艳吐轻风。

郢歌莫问青山吏，鱼在深池鸟在笼。
过道院
杨光溥（明代）

一曲清溪绕舍香，相迎猿鹤意安详。道人采药归来晚，松下残棋满石床。
德兴县公署
王慎中（明代）

开门日无事，苍然岚气入。瀑泉流向城，山鸟鸣在邑。

公室剪茅流，土阶无等级。闲旷惭使职，淳质见民习。

几案簿书空，舆台端拱立。驰驱何以慰，时雨润原隰。
幽趣十二首 其四
郑刚中（宋代）

幽趣无人会，人应为我愁。山深云易聚，市远酒难谋。

恃力貙惊鹿，争巢鹊避鸠。老夫春睡美，蝴蝶是庄周。
代襄阃宴新除史制卿乐语口号
李曾伯（宋代）

一从棋折佐筹帷，凛凛威名塞汉知。
大范老今归去矣，小申公为易新之。
檀溪春草轻车熟，苕霅秋莼短艇宜。
千载岘山磨不朽，重添羊杜两丰碑。
一萼红 题曹梅庵茂才葬花图
薛时雨（清代）

莽无端。把灵根断送，黄土盖红颜。劫转维摩，玄参天女，因果从古难言。

纵说县、色空空色，争彩云、一瞬便成烟。世界花花，因缘草草，幽恨绵绵。

触我天涯愁绪，算风姨月姊，香火曾联。鹉水同盟，鸳湖同载，埋玉同落江边。

料泉下、浣纱旧伴，话乡情、形影永相怜。可叹韦皋渐老，重侍无缘。
夜宿宗公丈室求诗甚勤为赋五字
张元干（宋代）

林表登层阁，秋声隐暮钟。
雅归苦竹寺，雨闇乱云峰。
屡乞留新句，重来访旧踪。
松门罕车马，似喜老夫逢。
静夜二首 其一
周紫芝（宋代）

家与重湖近，门当永夜开。鹭随波浩荡，人共月徘徊。

晓色催星落，飞云带雨来。长须汲水去，小艇淂鱼回。
除日得王深甫书因寄
刘攽（宋代）

除日令休吏，官曹停簿按。深居念驰光，忽忽自兴叹。

七十称寿念，我今已过半。时命岂不知，胡为此羁宦。

况兹山野性，放荡破崖岸。应接人事间，何时无谤讪。

屡诵小雅章，惧为朋友怨。忽传故人书，远道情不问。

上言久别离，下有加餐饭。赠我新诗谣，金碧光凌乱。

鹓鸾不铩翮，龙虎谢鞿绊。乃知鞲上鹰，不及蒿下鴳。

往事那复追，来今犹可谏。终当颍水滨，躬耕为尔伴。
偈颂七十八首
释正觉（宋代）

日照昼，月照夜。
天清而高，地厚而下。
不我处者大功，不可逃者至化。
举起镇州罗蔔，酬却庐陵米价。
阿噜勒继萨婆诃，佳作人可知礼也。
轩窗薝卜瓶浸佳甚
韩淲（宋代）

瑟瑟风声去复还，薄烟轻日小窗閒。铜壶更浸新薝卜，香扑书帘笔格间。
答赠
李贺（唐代）

本是张公子，曾名萼绿华。沉香熏小像，杨柳伴啼鸦。

露重金泥冷，杯阑玉树斜。琴堂沽酒客，新买后园花。
寿歌三章为松鹤翁作
边贡（明代）

松袅山堂红日开，天风吹鹤下瑶台。传书为问西王母，别后蟠桃熟几回。
倦寻芳
张端义（宋代）

晓听社雨，犹带馀寒，尚侵襟袖。插柳千门，相近禁烟时候。鬓坠搔头深旧恨，臂宽条脱添新瘦。卷重帘，看双飞燕羽，舞庭花昼。

谁共语、春来怕酒。一段情怀，灯暗更后。罨画屏山，今夜梦魂还又。愁墨题笺鱼浪远，粉香染泪鲛绡透。待相逢，想鸳衾、凤帏依旧。
赠琉球典簿程氏赐归番易
王恭（明代）

冠带趋朝沐宠光，曾将声教化夷王。扶桑东际非吾土，彭蠡西流是故乡。

白首还家江上骑，青山独对雪边房。悬知陆贾风流在，不羡裴家绿野堂。
送贺元忠之曲阜学正任
周巽（元代）

送君之曲阜，鲁殿谒灵光。琴瑟歌清庙，衣冠拜素王。

采芹临上邑，释菜得升堂。文字看科斗，箫韶鸣凤凰。

吟坛常倚杏，射圃必穿杨。听雨泮池曲，舞雩沂水傍。

桧围宫树暗，花覆苑苔香。东鲁诸生喜，西风一鹗翔。

赠言兖州去，别意楚波长。遥望云千里，中流苇一航。

游鱼迎去棹，语燕绕危樯。愿振孔林铎，时逢文运昌。
梁燕吟
邵雍（宋代）

物情谁道尔无知，秋去春来不失期。
今岁亲雏又成就，去地宁不重依依。
送卢信道汉中点兵
方孝孺（明代）

喜子东南秀，照人眉宇清。早探经济学，巳负老成名。

治世难忘武，边城要足兵。关河虽跋涉，历览快平生。
题黄冈寺次吴履斋韵
文天祥（宋代）

长江几千里，万折必归东。
南浦惊新雁，庐山隔晚风。
人行荒树外，秋在断芜中。
何日洗兵马，车书四海同。
念奴娇（端午酒边）
陈著（宋代）

雨帘高卷，见榴花、应怪风流人老。是则年年佳节在，无奈闲心悄悄。巧扇风轻，香罗雪湿，梦里曾看了。如今溪上，欢盟分付年少。

遍是眉好相宜，呼儿扶著，把菖蒲迎笑。说道浮生饶百岁，能有时光多少。幸自清贫，何妨乐趣，谱入瑶琴调。杯杯酒满，这般滋味谁晓。
香秋海棠八绝 其五
戴梓（清代）

卷叶亚青螺，开花鄙绛荷。不教春识得，雅韵在秋莎。
阮郎归（茶词）
黄庭坚（宋代）

摘山初制小龙团。色和香味全。碾声初断夜将阑。烹时鹤避烟。

碾滞思，解尘烦。金瓯雪浪翻。只愁啜罢水流天。余清搅夜眠。
余入广始见乡士刘养正于晋 其二
曾丰（宋代）

好景番禺能几何，簿书不许我吟哦。绛纱帐里事浑少，古锦囊中诗定多。
忆在晋阳
郑獬（宋代）

忆在晋阳日，曾为痛饮家。
披衣投宿酒，把烛觅残花。
莫解玉骢马，且留金钿车。
壮游今不复，愁卧鬓将华。
白云歌
马云奇（唐代）

遥望白云出海湾，变成万状须臾间。忽散鸟飞趁不及，唯只清臾随往还。

生复灭兮灭复生，将欲凝兮旋已征；因悟悠悠寄寰宇，何须扰扰徇功名。

灭复生兮生复灭，左之盈兮右之缺；从来举事皆尔为，何不含情自怡悦。

殊方节物异长安，盛夏云光也自寒。远戍只将烟正起，横峰更似雪犹残。

白云片片映青山，白云不尽青山尽。展转霏微度碧空，碧空不见浮云近。

渐觉云低驻马看，联绵缥渺拂征鞍。一不一兮几纷纷，散不散兮何漫漫。

东西南北□□驰，上下高低恣所宜。影碧池冰萤□底，光浮绿树霰凝枝。

欲谓白云必从龙，飞来飞去龙不见；欲谓白云不从龙，乍轻乍重谁能变。

一重未过一重摧，一畔萦岩一畔开。栾巴噀酒应随去，子晋吹笙定伴来。

披襟引袖遽迎臾，欲□吹云置袖中；云飞入袖将为满，袖卷看云依旧空。

雷殷殷兮雨曚曚，成阴涧下云之功。倏然云晴销四极，所润宁知白云力。

大贤济世徒自劳，一朝运否谁相忆。不知白云何所以，年年岁岁从山起；

云收未必归石中，石暗翻埋在云里。世人迁变比白云，白云无心但氛氲。

白云生灭比世人，世人有心多苦辛。旋生旋灭何穷已，有心无心只如此。

当须体道有贞素，不用浮荣说非是。望白云，白云辽乱满空山，高低赋象非情欲，余遂感之心自闲。

望白云，白云天外何悠扬，既悲出塞复入塞，应亦有时还帝乡。
即事十首
刘克庄（宋代）

复关无雅操，涉洧有遗音。
未可绳三尺，槟榔当委禽。
孤雁儿·藤床纸一朝眠起
李清照（宋代）

世人作梅词，下笔便俗。予试作一篇，乃知前言不妄耳。

藤床纸一朝眠起，说不尽无佳思。沉香断续玉炉寒，伴我情怀如水。笛声三弄，梅心惊破，多少春情意。
小风疏雨萧萧地，又催下千行泪。吹箫人去玉楼空，肠断与谁同倚。一枝折得，人间天上，没个人堪寄。
时宰生日诗三十绝 其二十三
周紫芝（宋代）

衮衣调鼎春光轩，经术传家侍禁筵。试问一门三画戟，何如隔座两貂蝉。
次单君范袖来汪西皋所譔咏秋十章以示因和之
陈著（宋代）

苹蓼汀洲红白分，忧心触景自如醺。
鸿飞本欲冥冥去，万里长天不放云。
登清音堂其下琵琶洲也再用韵
张孝祥（宋代）

夜横霜竹梦游仙，晓到馀干月满川。山绕楼台欲无地，水环洲满更连天。

明霞一抹朱弦直，芳草分垂绿绶鲜。却忆洞庭张乐地，石钟浮磬定同编。
代郡斋神答乐天
元稹（唐代）

虚白堂神传好语，二年长伴独吟时。夜怜星月多离烛，

日滉波吟一下帷。为报何人偿酒债，引看墙上使君诗。
送曾德迈归宁宜春
曹松（唐代）

湘东山川有清辉，袁水词人得意归。
几府争驰毛义檄，一乡看意老莱衣。
筵开灞岸临清浅，路去蓝关入翠微。
想到宜阳更无事，并将欢庆奉庭闱。
夜怀寄友生
寇准（宋代）

遥夜独无趣，怳然思故交。
泉声飞石壁，星影动林梢。
志壮难低俗，情闲任献嘲。
秋山虽入望，犹不似衡茅。
菩萨蛮 赠妓
史鉴（明代）

柳腰清减花容瘦。眼波凝绿眉山皱。春去已多时。不堪听子规。

相逢时话旧。泪湿罗衫袖。对酒莫高歌。闻歌愁更多。
题韩湘子像
唐锦（明代）

昌黎千载士，虎踞白玉堂。毛锥三寸夺造化，抉剔海岳无晶光。

此事古来鬼神忌，真宰泣诉令投荒。顷刻花，逡巡酒，蓝关雪花大于斗。

冰衬马蹄冻欲僵，等閒笑破山人口。驱烟雾，御氤氲。

仙耶非耶且勿论，静里悠悠谁似君。
题正觉院箨龙轩二首
王安石（宋代）

北轩名字经平了，爱此吾能为赋诗。
山雨江风一披拂，箨龙还自有吟时。
古绝句四首
佚名（两汉）

其一

藁砧今何在，山上复有山。
何当大刀头，破镜飞上天。

其二
日暮秋云阴，江水清且深。
何用通音信，莲花玳瑁簪。

其三
菟丝从长风，根茎无断绝。
无情尚不离，有情安可别？

其四
南山一桂树，上有双鸳鸯。
千年长交颈，欢爱不相忘。
和詹苍崖韵
谢枋得（宋代）

八闽英杰盛如林，安得三忠存至今。
旧俗风流千载事，精忠大义一般心。
早知平陆风波恶，何心巅崖云雾深。
此日脊梁非铁硬，小颜拳爪定相侵。
梅
张嵲（宋代）

一枝寒艳映窗光，蘂气侵衣断客肠。
汉上水边千万树，春来何地着清香。
中秋同儿侄登宝峰亭
王之望（宋代）

绝顶凭栏思有余，沧江下眺眇三隅。
月光此夜十分满，风色今朝一点无。
乡国不须悲楚蜀，庭阶且喜集封胡。
史君邂逅分鲜鲫，斫脍还成逸少图。
颂十玄谈·尘异
释印肃（宋代）

菩提烦恼等空平，色裹胶青用始精。
盐入水中寻不见，□舌轻点笑欣欣。
开圣寺
温庭筠（唐代）

路分溪石夹烟丛，十里萧萧古树风。出寺马嘶秋色里，向陵鸦乱夕阳中。

竹间泉落山厨静，塔下僧归影殿空。犹有南朝旧碑在，耻将兴废问休公。
白云庵谒先君寺丞诗
郑康佐（宋代）

清癯野鹤姿，问道羽衣客。白云濯飞泉，青霞窥裂石。

閒猿啸清晓，药鸟鸣日夕。幽人不可见，百拜访遗迹。
送张修撰养正擢佥都御史北巡
李东阳（明代）

君不见居庸山高石磊磊，西来太行走东海。谁遣重城叠嶂居其间，万古神功荷真宰。

南则龙楼凤阙高巑岏，北则诸州列镇相钩环。胡沙旧路通龙门，马营独石俱藩垣。

圣朝疆域过前古，俯视朔漠之地皆中原。坐开明堂抚寰中，帝遣良臣镇兹土。

满朝冠盖瞻风云，出塞旌旗拥貔虎。张君能文复能武，胸中武库森戈矛，笔下词锋走风雨。

平生耻学儒生酸，气作虹霓向空吐。朝游玉堂暮乌府，平步青云若廷庑。

手持娲皇五色之琼瑶，仰睇高天为天补。豸冠白简凌秋霜，都城满路生辉光。

共道台臣出中秘，不比御史尚书郎。衣冠此事亦希有，先朝以来重纪纲。

北门锁钥付公等，城堑万仞同金汤。东北诸部尚未降，狼烟羽檄遥相望。

地接云中入河外，猛士夜起提干将。当令关城三百六十里亭障，虽有道路无豺狼。

吁嗟乎，居庸真险不可当，雄才逸气直与山颉颃。

诸候有道四夷服，圣德浩荡被八荒。麒麟高阁摩空苍，岩廊屹立中昂藏。

金书铁券何煇煌，君乎早归来，毋为滞此天一方。
郡王阁端午帖子
夏竦（宋代）

对日惠心时共仰，沐兰嘉节庆长丝。
仰承中绪隆天爱，永奉祥祺袭太熙。
熙宁壬子八月于洛阳妙觉寺考试举人及还道出嵩少之间至许昌共得大小诗二十六首 登嵩山十首 其一 石径
苏辙（宋代）

苍壁上参天，微径随流水。聱牙石齿乱，纷薄黄叶委。

牵攀不得上，颠仆几将止。勉强终此行，更老知难至。
陪王大夫泛湖
方干（唐代）

去去凌晨回见星，木兰舟稳画桡轻。
白波潭上鱼龙气，红树林中鸡犬声。
蜜炬烧残银汉昃，羽觞飞急玉山倾。
此时检点诸名士，却是渔翁无姓名。
送郑山人归山
王建（唐代）

玉作车辕蒲作轮，当初不起颍阳人。

一家总入嵩山去，天子何因得谏臣。
洛意
杨亿（宋代）

蘅臯驻马独依依，寄恨微波带减围。
泪迹不成双玉箸，身轻谁赋六铢衣。
穿针静夜星榆出，摆手清晨雪絮飞。
目断风簾旧巢燕，新看先傍杏梁归。
风入松（远山横）
韩淲（宋代）

小楼春映远山横。绿遍高城。望中一片斜阳静，更萋萋、芳草还生。疏雨冷烟寒食，落花飞絮清明。

数声弦管忍重听。犹带微酲。问春何事春将老，春不语、春恨难平。莫把风流时节，都归闲淡心情。
和陶挽歌词三首 其三
吴芾（宋代）

老眼日昏昏，华发日萧萧。不死竟何待，理合葬荒郊。

荒郊何所有，四面俱岧峣。荣木望秋落，亦已成枯条。

青松为我夕，白石为我朝。仍幸二亲墓，相去无几何。

今得从之游，欢喜如还家。我心既欢喜，安用挽者歌。

有人来奠我，但问山之阿。
禅月台看梅
韩淲（宋代）

晴日禅台一树梅，似愁非怨向人开。地销腊雪扶疏起，天近春云婀娜来。

立尽竹根空浩荡，坐移山顶更徘徊。凌风却月诗何在，全藉清香发酒杯。
过台州登巾子晚游东湖
赵抃（宋代）

巾顶广轩逢杪秋，万家云屋接丹丘。主人欲尽行人乐，更向东吴共泛舟。
闻正辅表兄将至，以诗迎之
苏轼（宋代）

生逢尧舜仁，得作岭海游。虽怀跫然喜，岂免跕堕忧。

暮雨侵重膇，晓烟腾郁攸。朝盘见蜜唧，夜枕闻鸺鹠。

几欲烹郁屈，固尝馔钩辀。舌音渐獠变，面汗尝骍羞。

赖我存黄庭，有时仍丹丘。目听不任耳，踵息殆废喉。

稍欣素月夜，遂度黄茅秋。我兄清庙器，持节瘴海头。

萧然三家步，横此万斛舟。人言得汉吏，天遣活楚囚。

惠然再过我，乐哉十日留。但恨参语贤，忽潜九原幽。

万里倘同归，两鳏当对耰。强歌非真达，何必师庄周。
观梅次豫章公饮润甫家韵
李复（宋代）

江梅犯晨霜，喷薄弄晴景。
坐遣塞葅胸，化作陂万顷。
论交贵皓首，枯澹味方永。
戏控茱萸水，饱食云门饼。
日下烟渚寒，长歌敲柳瘿。
天香 其二十一 泛舟
毛滂（宋代）

银字笙箫小小童。梁洲吹过柳桥风。阿谁劝我玉杯空。

小醉径须眠锦瑟，夜归不用照纱笼。画船帘卷月明中。
西岸渔灯
苏再渔（清代）

晚歌欸乃落霞鲜，西岸渔灯遍一川。点点熹微依古渡，星星黯淡落流泉。

芦花入焰酲初醒，枫树舣舟钓欲眠。亦有邻翁乞新火，晓篱分出带溪烟。
南有嘉鱼
佚名（先秦）

南有嘉鱼，烝然罩罩。君子有酒，嘉宾式燕以乐。
南有嘉鱼，烝然汕汕。君子有酒，嘉宾式燕以衎。
南有樛木，甘瓠累之。君子有酒，嘉宾式燕绥之。
翩翩者鵻，烝然来思。君子有酒，嘉宾式燕又思。
梁忠信平远山水
刘迎（金朝）

忆昔西游大梁苑，玉堂门闭花阴晚。壁间曾见郭熙画，江南秋山小平远。

别来南北今十年，尘埃极目不见山。乌靴席帽动千里，只惯马蹄车辙閒。

明窗短幅来何处，乱点依稀涴寒具。焕然神明顿还我，似向白玉堂中住。

濛濛烟霭树老苍，上方楼阁山夕阳。一千顷碧照秋色，三十六峰凝晓光。

悬崖高居谁氏宅，缥缈危栏荫青樾。定知枕石高卧人，常笑骑驴远游客。

当时画史安定梁，想见泉石成膏肓。独将妙意寄毫楮，我愧甫立随诸郎。

此行真成几州错，区区世路风波恶。还家特作发愿文，伴我山中老猿鹤。
题建州富沙门楼安济桥十绝呈太守黄彦发 其二 安济桥五绝
刘弇（宋代）

扶槛侏儒玉刻红，斩新装饰水精宫。武夷不信仙山近，十万曾孙正踏虹。
林明仲自梅屿挐舟招丁道济道揆张思豫及予同饮索诗坐间成六绝七月朔日 赠明仲
王十朋（宋代）

君家梅屿我梅溪，一笑相逢郡治西。要使众山同对酒，芰荷香里具亲携。
西溪
吴雯（清代）

西溪清浅流，洄洄杂菱荇。白鸟忽飞来，萍开见山影。
从军行
文彦博（宋代）

汗马出长城，横行十万兵。晨驱左贤阵，夕掩亚夫营。

雪压龙沙白，云遮瀚海平。燕山纪功后，麟阁耀鸿名。
荔厄一首
刘克庄（宋代）

怒潦浮槎去，狂飙拔木飞。
不饶后村荔，如夺首阳薇。
任土包茅阙，过时硕果稀。
谁言长卿渴，且咽上池肥。
喜雨偈
释了思（宋代）

熇熇炎威遍野飘，流金烁石土山焦。
精诚不作轩雷转，孰与人间济杭苗。
救旱无方种种求，老龙谁识隐岩湫。
茅山居士兴慈愿，一叱风云四百州。
衲子相逢竞喜忻，应期甘雨一番新。
了知润物无穷意，祗在维摩此念真。
闺怨篇初入京作
韩上桂（明代）

长安二月柳如丝，大道千门雪未晞。耿耿双星迷客浦，迢迢孤骑指皇畿。

皇畿帝里回环织，金阙琼扉承御极。照日丹衢凤辇归，凌空紫阁鹓班直。

朱馆映铜龙，垆烟散碧峰。云间巢翡翠，天际锁芙蓉。

北堂晚发千霆鼓，南陌朝听万石钟。鼓节钟声非世有，往日香闺谁独守。

凤凰台上弄参差，鳷鹊桥边奏垂手。始见桃李貌争荣，复道芙蓉丝结耦。

结耦连丝不易求，联轩叠盖度华辀。临衢绮箔三千户，夹道青帘十二楼。

紫燕翔原便，娇莺啭最柔。自言桑海从三变，自言歌舞穷千秋。

别有妖容善流盻，美目轻肌人所羡。清风轻擘碧绡裙，明月巧裁白团扇。

愿为宝带系君裳，愿为鸾镜窥君面。个中尤物真可怜，个里新妆不道钱。

掷果河阳堪作对，采桑岐陌若逢仙。独有南州季子妻，年年岁岁泣鸡栖。

君心去似离弦筈，妾意空嗟浊水泥。锦字织成谁为寄，金缄泪渍手重题。

看看已见孤云没，切切还惊白日低。白日低山不复照，青鸾一去何时眺。

晓吹长管邀落花，暮倚疏窗送残烧。由来薄命人所同，自怜少好拂春风。

宝玉刻台双作凤，香车授辔共乘龙。同心紫结含云采，连理新袿映日红。

忆别津头相痛哭，行行不远海江曲。指点青山说死生，更向重波怜鸀鳿。

良人有意勒铜标，贱妾何须怨金谷。遥遥七夕暗相思，绕绕三江祇自知。

乍可轻寒侵薄袂，那堪累岁住孤羁。孤羁累岁徒为尔，枝上啼莺惊梦起。

春去春来枉自持，一心一意何曾已。忿念雕床并蒂花，生憎绛帐双鹓被。

鹓被鸾帏谁共薰，香炉兽炭生氤氲。奈保青楼飞燕侣，不记丹山彩凤文。

向夕临烟渚，风来急带雨。葡萄架上惜交萦，孔雀屏中羞独舞。

露洒夭桃滴更红，石咽流泉声倍苦。懒将晓镜理埃颜，不用轻蝉衬绕鬟。

阶前积藓沉沉绿，竹里纤条细细班。珊瑚钩挂窥蟾月，琥珀杯停对银阙。

峥嵘铁马厌风闻，惨切金鸡愁夜歇。夜连夜歇诚有之，杨花乱下不胜悲。

金钱卜尽凭谁告，宝剑重还未有期。沉吟此事弹虚指，独坐文窗枕孤几。

垂杨道外少甘瓜，紫陌尘中多苦李。苦李甘瓜亦不常，好生毛发恶生疮。

瑶琴一曲教求凤，锦瑟三调可窃香。情知茹藘无颜色，情知故里迷荆棘。

当时粉黛尚堪怜，此日铅华讵足识。便随紫燕越南淮，便为流影入君怀。

三切猿声肠断绝，几回鸳梦逐魂埋。不信在山能化石，归来看取故时钗。
白苎
蒋捷（宋代）

正春晴，又春冷，云低欲落。琼苞未剖，早是东风作恶。旋安排、一双银蒜镇罗幕。幽壑。水生漪，皱嫩绿、潜鳞初跃。愔愔门巷，桃树红才约略。知甚时，霁华烘破青青萼。

忆昨。□□□□，引蝶花边，近来重见，身学垂杨瘦削。问小翠眉山，为谁攒却。斜阳院宇，任蛛丝罥遍，玉筝弦索。户外惟闻，放翦刀声，深在妆阁。料想裁缝，白苎春衫薄。
靖州别高将军
彭而述（明代）

琥珀红灯醉眼明，两年把臂靖州城。天涯尊酒留书剑，海内烽尘老弟兄。

万里旌旄犹在望，五溪风雨倍含情。东西咫尺苍梧水，握手还期在此行。
邀凉亭五首
彭龟年（宋代）

簿书本不俗，定能碍凉颸。
少陵冰壑心，却恨与事违。
念往
王炎（宋代）

生别有见日，死别无返时。
绸缪结发初，百岁以为期。
岂意中道间，弃我忽如遗。
玉骨空委蜕，青山未同归。
晤语永已矣，衰怀宁不悲。
夏日招张师圣文学（二首）
完璞琦公（明代）

云深岩寺古，复此凉雨积。
树密听猿啼，苔深断人迹。
观理闲虑遣，怀君苦情役。
觞酒对幽花，徘徊候山屐。
谢先为生圹来徵诗，为题四作
洪繻（清代）

人生如蝉蜕，终与大化游。面目如刍灵，尻骨如轮辀。

有时归一尽，处世如寄邮。彭殇岂异致，物宰无短修。

粪壤同蝼蚁，早暮同蜉蝣。如何不达人，视死如视仇！

岂知身在世，未死犹赘疣。或有浮慕者，远企神仙俦。

神仙不可期，玉棺来无由。亦有放佚人，未死营糟邱。

或作终隐计，既老营菟裘。皆非旷达观，高厚一身囚。

何如谢先生，乘气出九州！请谥冥漠君，荷锸随老刘。

牛山鬼兆域，马鬣栽松楸。阴阳作攒輴，天地为堲周。

近在锅鼎山，豫凶及窆幽。华屋告生存，蒿里歌劝酬。

岂似杜元凯，生前营首丘！西瞻晋宫阙，东奉二陵秋。

同人车三过，腹痛莫泪流！千秋万岁后，尔我皆枯髅。

生诔陶渊明，安命素所求。生祭杜牧之，埋骨宁所忧！

我来进生刍，一笑先生休！
别曹允大后便邮复寄言　有引
郭之奇（明代）

官閒人不识，有友忽相求。陡晤须眉旧，久要意气周。

为期詹五日，寄语入三秋。同济情无让，平原义复修。

溯游从水在，载酒向舟谋。指点千泓静，低徊一叶浮。

湖光随意放，秋色敛情收。孤月怡清赏，诸峰悦远投。

无端家绪迫，有恨岭云悠。信美非吾土，谁能三宿留。
句
谌祜（宋代）

天空日照阴霾伏，八表天开泰象同。
颂古六十二首 其五十四
释清远（宋代）

赵州一椀茶，验尽当行家。一期虽似好，争免事如麻。
馀姚县燕贡士致语口号
史浩（宋代）

玉京才子宴瑶池，雪压梅梢春近时。尽道舜江登舜牧，却归尧殿侍尧咨。

鹏抟看即掀双翼，鲸饮何辞酒百卮。好是嫦娥倚丹桂，拟教人折一枝枝。
汉地
赵崇嶓（宋代）

汉地文书密，胡天岁月深。
但高苏武节，不察李陵心。
过雁西风急，荒台朔气沉。
同生不同恨，万里一霑襟。
由雀儿岭入阆川青梁尾 其一
刘崧（元代）

历险非吾意，临危信此生。一家微命在，百里畏途轻。

草屋怜蜂聚，松崖愧蚁行。喧喧豺虎急，向晚慎前征。
日观峰
顾嗣立（清代）

群山向背东南缺，一声鸡鸣海波裂。黄云下坠黑云浮，金轮三丈鲜如血。

当时李白平明来，风扫六合无纤埃。精神飞扬出天地，口吟奇句招蓬莱。

我今黯黮失昏晓，双石凌虚自悄悄。安得快剑开烟云，直指扶桑穷杳渺。
出山道中
陈与义（宋代）

雨歇澹春晓，云气山腰流。
高崖落绛叶，恍如人世秋。
避地时落落，出山意悠悠。
溪急竹阴动，谷虚禽响幽。
同行得快士，胜处频淹留。
乘除了身世，未恨落房州。
陇头流水歌三叠送刘远夫行 其三
何景明（明代）

长安有高楼，不见陇西州。可怜陇头水，日夜东北流。
元和五年予官不了罚俸西归三月六日…怆曩游因投五十韵
元稹（唐代）

小年闲爱春，认得春风意。未有花草时，先醲晓窗睡。

霞朝澹云花，霁景牵诗思。渐到柳枝头，川光始明媚。

长安车马客，倾心奉权贵。昼夜尘土中，那言早春至。

此时我独游，我游有伦次。闲行曲江岸，便宿慈恩寺。

扣林引寒龟，疏丛出幽翠。凌晨过杏园，晓露凝芳气。

初阳好明净，嫩树怜低庳。排房似缀珠，欲啼红脸泪。

新莺语娇小，浅水光流利。冷饮空腹杯，因成日高醉。

酒醒闻饭钟，随僧受遗施。餐罢还复游，过从上文记。

行逢二月半，始足游春骑。是时春已老，我游亦云既。

藤开九华观，草结三条隧。新笋踊犀株，落梅翻蝶翅。

名倡绣毂车，公子青丝辔。朝士还旬休，豪家得春赐。

提携好音乐，翦铲空田地。同占杏花园，喧阗各丛萃。

顾予烦寝兴，复往散憔悴。倦仆花肌羸，蹇驴行跛痹。

春衫未成就，冬服渐尘腻。倾盖吟短章，书空忆难字。

遥闻公主笑，近被王孙戏。邀我上华筵，横头坐宾位。

那知我年少，深解酒中事。能唱犯声歌，偏精变筹义。

含词待残拍，促舞递繁吹。叫噪掷投盘，生狞摄觥使。

逡巡光景晏，散乱东西异。古观闭闲门，依然复幽閟.

无端矫情性，漫学求科试。薄艺何足云，虚名偶频遂。

拾遗天子前，密奏升平议。召见不须臾，憸庸已猜忌。

朝陪香案班，暮作风尘尉。去岁又登朝，登为柏台吏。

台官相束缚，不许放情志。寓直劳送迎，上堂烦避讳。

分司在东洛，所职尤不易。罚俸得西归，心知受朝庇。

常山攻小寇，淮右择良帅。国难身不行，劳生欲何为。

吾兄谙性灵，崔子同臭味。投此挂冠词，一生还自恣。
白露
杜甫（唐代）

白露团甘子，清晨散马蹄。圃开连石树，船渡入江溪。

凭几看鱼乐，回鞭急鸟栖。渐知秋实美，幽径恐多蹊。
骢马行春歌为陈侍御赋
薛瑄（明代）

五百启运天地清，群贤奋翼风云生。九重治理达远迩，王度实藉执法明。

同年才子青云客，意气昂昂超等列。孤松耸壑见高标，一鹗横空叹奇绝。

今年持节辞金台，青骢蹀躞万里来。乃知霜雪达阳气，马蹄到处山花开。

邂逅沅阳话畴昔，昔曾联步趋文石。豸冠已觉凝秋霜，绣服还应绚朝日。

沅阳宪署情何多，连床对榻同吟哦。吟哦未已欲将别，索我骢马行春歌。

愧我诗才劣韩杜，长篇险语急难就。强操纸笔为君题，挂一何止于万漏。

骢马骢马登周行，揽辔直拟清四方。发奸凛凛息豺虎，洗窟蔼若回春阳。

古来豪俊皆如此，陈言雅欲追芳趾。相将努力笃忠勤，图取英声耀青史。
过惶恐滩
苏葵（明代）

惶恐滩高浪花白，舳舻移傍滩头石。石牙欲齿著足难，进寸惟愁还退尺。

樯危欲折百丈牵，背后巉岩如剑戟。虫缘蚁走较后先，行人虽忙忙不得。

莫惶恐，惶恐将何为，人间道路恒岖崎。龙门三峡甚于此，善鼓柁者持其危。

人生虑患固欲深，我恐过虑翻成痴。莫将卮酒向滩酬，山神岂为行人私。

平生颇负儒者勇，每过滩头不惶恐。时从篷底守心斋，閒向船头张眼孔。

水禽沙鸟并撩诗，乘醉狂吟两肩耸。忽然一山江水平，滩北滩南息汹涌。
和天予二首
吴芾（宋代）

吾子才如千里驹，肯同泛泛水中凫。
乘时早取封侯印，莫惮郊原骨已枯。
急雨
陆游（宋代）

蜗庐四壁仅容身，赫赫炎曦不贷人。
正喜风清三伏暑，已看雨贷九衢尘。
寒泉不减中（左氵右霝）味，贡茗初尝正焙新。
安得凌空双健羽，径随猿鹤上嶙峋？
祁门竹枝词四首 其四
华汝楫（清代）

不是齐门弹铗居，盘飨也叹食无鱼。鱼龙鸡凤灵芝草，里谚传来信不虚。
次韵右臣潞河见怀
邓琛（清代）

回首高城生积阴，大通桥畔独幽寻。黄花醉后人何处，白雁声中霜满林。

倚枕梦回津月晓，扣舷秋入蓟门深。樽前自奏歍钦曲，并世谁知牙旷心。
挽雍宣教知义
廖行之（宋代）

早擢蟾宫桂，声名第一流。
下帷潜大业，击楫志神州。
修短林中木，浮沉水中沤。
生刍今日奠，恻怆泪难收。
秋日郊居
陆游（宋代）

行歌曳杖到新塘，银阙瑶台无此凉。
万里秋风菰菜老，一川明月稻花香。
荷叶杯·楚女欲归南浦
温庭筠（唐代）

楚女欲归南浦，朝雨，湿愁红。小船摇漾入花里，波起，隔西风。
子中修撰示书有不得同游水晶宫之叹作唐格四韵寄别
郭祥正（宋代）

西庵吟醉忆君同，忽得新诗思愈工。下笔捷才如阵马，接人和气似春风。

敬亭姑孰犹为远，庾岭端山更几重。自叹鹪鹩无健翼，追飞不到水晶宫。
次韵陈叔易三首
李处权（宋代）

东邻有艳妇，倾城室家索。
西邻有贞妻，空闺守葵藿。
良人万里去，岂为铅华落。
君心谅不移，妾命由来薄。
天地终无情，人生复何托。
杂兴
张镃（宋代）

山川万代留，人物有时尽。
慷慨羊叔子，登临重嗟悯。
功名垂橐羊，老去载仓囷。
焉有利在民，转盼声即泯。
非真吊古往，借言聊自引。
湛也穷其心，欲嘿不能忍。
惜昧无去羊，徒知幻与影。
寄亳州薛考功
高叔嗣（明代）

少年不识字，持戟仕金门。
万事蹉跎岂自料，一官憔悴与谁言。
上书昨日辞天子，还从阙下归田里。
束缚始自重为人，激昂尚欲酬知己。
不悟名轻世果然，翻嫌计晚身如此。
便尔深林学遁栖，家贫那免伏耕犁。
腰镰暮向夷门北，倚仗朝过莘野西。
伐木手营一茅宇，披榛力灌几药畦。
箧中笔砚无时把，肘后诗书坐懒题。
往往顽痴众所疑，悠悠端合困明时。
闻君解语五千字，宅畔仙窟定所知。
此日低头应笑我，平时开口却为谁？
疏帘淡月 庭前植双桂十年矣，不着花
聂树楷（清代）

凉阶过雨，看翠影亭亭，扶檐双树。招隐淮南，解识将人留住。

玉树吟到无题处。尽低徊月中香露。谁将绿蜡，剪成纤叶，枝枝分布。

已经过十年辛苦。记夏灌寒泉，春培酥土。矜贵天香，屡把花期耽误。

前身金粟如来付，问何曾色相轻睹。无花也好，免教吴质，偷磨仙斧。
集句拟少陵秋兴八首 其七
朱朴（明代）

一片孤城万仞山，愁看直北是长安。天空绝塞闻边雁，日绕龙鳞识圣颜。

岭树重遮千里目，玉山高并两峰寒。武皇没后巡游少，宫殿参差落照间。
笥中偶得去年二月都下数诗
陆游（宋代）

昨佩鱼符入凤城，春风处处听莺声。
欲寻旧友半为鬼，重到西湖疑隔生。
浮世正如投六簙，野人何意慕三旌。
严州戍满真当老，犹幸为民死太平。
信阳何大复先生故里
曾对颜（清代）

诗人旧宅剩蒿蓬，坛坫名传七子中。漫向高楼寻白雪，才名终匹李崆峒。

断简遗篇意自芳，三生雅契重渔洋。长吟明月风人句，合爇先生一瓣香。
雪
楼钥（宋代）

丙午九月才入冬，晦日忽惊雪堕空。
传闻都城更复早，万官入贺明光宫。
自从开霁更不雨，和气直似青春浓。
斗柄插子日丁卯，夜煽裂缺鞭雷公。
从以震霆至三四，惊破蛰户纷昆虫。
宁知玄冥全未究，翻手作云千里同。
暗窗初听洒珠雹，巽二滕六方施工。
一日喜见瓦沟积，忍寒待伴炯不融。
二日三日遂盈尺，膏润四海恩无穷。
古来诗人咏不尽，巧思横出昌黎翁。
少时奋笔不肯已，老矣袖手便疎慵。
儿曹作戏记昨梦，舞狻狞踞金双瞳。
谁人苦欲撩诗思，更作玉山高数峰。
移将刘叉两冰柱，辉映愈觉清心胸。
见之跃跃忽技痒，起呵冻笔寻诗筒。
开门一看天宇阔，素霓百万翻长风。
琼楼玉宇满妙界，千林宝树春玲珑。
恨无高台三百尺，纵观万象凌空濛。
固知幻影有变灭，一时如入崑阆中。
仙家俄顷阅尘劫，安知此际非神功。
賸喜年来米价贱，便欲扶犁随老农。
墙头濁醪走来过，相与痛饮歌年丰。
晚
杜甫（唐代）

杖藜寻晚巷，炙背近墙暄。人见幽居僻，吾知拙养尊。

朝廷问府主，耕稼学山村。归翼飞栖定，寒灯亦闭门。
行藏
陈普（宋代）

四时书夜有成姿，用舍行藏亦易如。
祭器无周应独抱，儒冠有越莫空资。
乱由径窦人皆笑，不出门庭鬼亦疑。
千古常经川上水，莫将闲气动诗脾。
雨中四首
赵蕃（宋代）

稍稍风头变，侵侵雨脚来。
峰峦忽成暗，云雾亦旋开。
谩易炎凉候，无矜狡狯才。
天高独鸟度，林合乱蝉哀。
赴郑谷郎中招游龙兴观读题诗板谒七真仪像因有十八韵
齐己（唐代）

何处陪游胜，龙兴古观时。诗悬大雅作，殿礼七真仪。

远继周南美，弥旌拱北思。雄方垂朴略，后辈仰箴规。

对坐茵花暖，偕行藓阵隳。僧绦初学结，朝服久慵披。

到处琴棋傍，登楼笔砚随。论禅忘视听，谭老极希夷。

照日江光远，遮轩桧影欹。触鞋松子响，窥立鹤雏痴。

始贵茶巡爽，终怜酒散迟。放怀还把杖，憩石或支颐。

眺远凝清眄，吟高动白髭。风鹏心不小，蒿雀志徒卑。

顾我专无作，于身忘有为。叨因五字解，每忝重言期。

舍此应休也，何人更赏之。淹留仙境晚，回骑雪风吹。
昭君词
徐照（宋代）

琵琶弹得是胡音，上马低蛾泪滴襟。
画匠枉教延寿死，相如作赋得黄金。
十闰诗 其八 闰九日
成鹫（清代）

往往龙山去，频频笑孟嘉。更寻前月约，还问隔篱花。

雪近霜侵鬓，风高帽侧纱。几回登望意，一半惜年华。
昙智禅师院
韦应物（唐代）

高年不复出，门径众草生。时夏方新雨，果药发馀荣。

疏澹下林景，流暮幽禽情。身名两俱遣，独此野寺行。
秋日与杜子过高座寺登雨花台
黄周星（清代）

被发何时下大荒，河山举目共凄凉。
客来古寺谈秋雨，天为幽人驻夕阳。
去国屈原终幸直，无家李白只佯狂。
百年多少凭高泪，每到西风洒几行。
琉球竹枝词 其十一
林麟焻（清代）

宗臣清俊好儿郎，学画宫眉十样妆。翘袖招要《小垂手》，簪花砑帽舞山香。
西江月·人事虽然久厌
尹志平（元代）

人事虽然久厌，道家争忍空归。不因勤苦到关西。焉得重阳庆会。说与门中志士，祖庭已见根基。终南山色古今奇。老者堪为久计。
梅子黄时雨 本意
陈维崧（清代）

天水空濛，只将暝织愁，催雨添恙。乍过了东风，杨花一桁。

弹指恙惊仲夏，萧萧檐瓦跳珠响。葡萄涨。鸠妇唤晴，凫母眠浪。

惆怅。他乡谁傍。算炉薰药裹，聊自屏当。料故国楼头，茶烟新飏。

豆绿缸中梅水满，何时小啜龙团饷。苔衣长。赋得苧衫难爽。
读东坡诗
王十朋（宋代）

东坡文章冠天下，日月争光薄风雅。谁分宗派故谤伤，蚍蜉撼树不自量。

堂堂天人欧阳子，引鞭逊避门下士。天昌斯文大才出，先生弟子俱第一。

天人诗如李谪仙，此论最公谁不然。词无艰深非浅近，章成韵尽意不尽。

味长何止飞鸟惊，臆说纷纷几元稹。浑然天成无斧凿，二百年来无此作。

谁与争先惟大苏，谪仙退之非过呼。胸中万卷古今有，笔下一点尘埃无。

武库森然富摛掞，利钝一从人点检。莫年海上诗更高，和陶之诗又过陶。

地辟天开含万汇，少陵相逢亦应避。北斗以南能几人，大江之西有异议。

日光玉洁一退之，亦言能文不能诗。碑淮颂圣十琴操，生民清庙离骚词。

舂容大篇骋豪怪，韵到窘束尤瑰奇。韩子于诗盖馀事，诗至韩子将何讥。

文章定价如金玉，口为轻重专门学。向来学者尊西昆，诗无老杜文无韩。

净扫书斋拂尘几，瓣香敬为三夫子。
静思院上元日二首 其二
洪炎（宋代）

欲趋严跸万重山，且酌清尊庆改元。穑事何时销剑戟，贤书不改到丘园。

伤心华屋灯如昼，触眼荒涂犬吠昏。今日江东须管仲，可怜穷寇尚游魂。
题梅杓司藏卷，卷中乃诞北、颖侯、昆铜、伯
蒋易（清代）

梅生海内结交繁，架上邮筒无数存。
独宝数公残翰墨，欲留书种在乾坤。
再赋
李正民（宋代）

不杂寒枝冰雪光，蜜脾初点一分黄。裁时巧借韩湘手，到处浓薰荀令香。

东阁敛藏羞太白，游蜂邂逅恍如狂。艳阳时节閒桃李，任学风流时世妆。
青杏儿·迷者似河沙
刘处玄（宋代）

迷者似河沙。想世间、学者如麻。万中敬信无一悟，观今视古，浮生浊梦，个个都差。达了莫矜夸。访洞天、闲卧烟霞。他年归去方知得，瑶台阆苑，神仙乐处，四序仙花。
食枣有感二首
岳珂（宋代）

硕枣名亭此地传，况逢新摘正芳鲜。
栗投聊寓孤臣报，瓜实初无小史缘。
只合赤心思待敌，岂容白手觊延年。
楼兰可斩平生志，欲和安期觅剑仙。
幽庭
齐己（唐代）

不放生纤草，从教遍绿苔。还防长者至，未著牡丹栽。

蛱蝶空飞过，鶺鴒时下来。南邻折芳子，到此寂寥回。
次韵赵帅五首
陈造（宋代）

红药主人修月手，渌樽许为故人开。
肯教客子如王式，一听骊驹却悔来。
游庐山
张元干（宋代）

古木寒藤挽我住，身非靖节谁能留。
多惭不及鸾溪水，长向山前山后流。
和顾伯玉陈朝桧
牟巘（宋代）

长城大雄古刹里，一庭老蘖质已死。依约仅见左纽纹，垂柯布叶乃如此。

相传云是陈朝桧，欲论往事皆死鬼。冰悬雪跨黄尘尽，何烦皂荚相料理。

只应孤根铁石坚，不怕如壶之赤蚁。四旁那复有生意，生意却从中心起。

陈氏机浅根枝弱，虽有子孙何足倚。峥嵘霸业随手坏，五传不堪重屈指。

君语居然多硬语，千载兴亡杂悲喜。隋唐而来尤可感，区区未数钱与李。
予年十四五侍子中兄读书赣州寿量寺久之寺为
周必大（宋代）

志学今经六十年，招提仍对旧山川。
令威化鹤重来日，顶似初颜雪被肩。
失调名
佚名（宋代）

有个秀才姓汪。骑个驴儿过江。江又过不得，做尽万千趋锵。
失调名
佚名（宋代）

奈愁又、愁无避处，愁随一线□长。
病中李君度见访家僮绝不为通走笔柬之
王慎中（明代）

闭关非为疾，性本好沉冥。论学刊中说，修形正内经。

诀从静者悟，语忌俗人听。已戒应门毕，君方来叩扃。
斗百花（汶妓褚延娘）
晁补之（宋代）

脸色朝霞红腻。眼色秋波明媚。云度小钗浓鬓。雪秀轻绮香臂。不语凝情，教人唤得回头，斜盼未知何意。百态生珠翠。

低问石上，凿井何由及底。微向耳边，同心有缘千里。饮散西池，凉蟾正满纱窗，一语系人心里。
吴山
陈恭（宋代）

吴山烟树复如何，老去登临感慨多。似说怒涛仍白马，还看远嶂只青螺。

三秋草色凌荷芰，万里閒云下薜萝。可惜江湖长浩荡，只供短发一高歌。
和顾德彰閒居四咏 其四 观物
顾清（明代）

前推无合后无离，并戴圆穹履厚基。毕竟谁形复谁色，怪来相迕适相随。

短凫长鹤宁为病，秋菊春兰各一时。试问阳坡两黄犊，还思清庙作纯犠。
呈业师谢幼陶夫子
沙允成（清代）

曾沐春风化雨来，举家桃李一时开。登龙莫遂攀留愿，问字何从载绿醅？
南楼
瘳德明（宋代）

三里之城渺大荒，两江横截壮金汤。
唐家设险基犹在，圣代增陴虑更长。
芗林五十咏·雪台
杨万里（宋代）

玉树参差出，天花顷刻开。
先生倚栏处，指点是瑶台。
马太史负图过园亭作
王世贞（明代）

梁园脩竹赋谁传，总为相如席更前。万里关河秋月共，十年湖更岁星偏。

吟蝉露叶时孤抱，坐鹊风枝忽对悬。来往深杯应莫拒，旧游回首各茫然。
远游十首
韩元吉（宋代）

大钧转一气，急毂无停辕。
是非与生死，胶扰于其间。
朝昏互变灭，倏已千万年。
岂知达道人，直作须臾观。
天地本无物，置之奚足言。
送达上人归乡
释居简（宋代）

肯堂不晓巴蜀音，卐庵错以心传心。当时尽道有分付，一盲众盲讹至今。

上人觑破便西溯，丑恶却须善藏护。若也轻轻露一斑，连汝恶名无雪处。
偈颂一百六十首
释宗杲（宋代）

洞山万里一条铁，济阳一击百杂碎。
云门关字常现前，翠岩眉毛在不在。
宿潭石步
杨万里（宋代）

三更无月天正黑，电光一掣随霹雳。
雨穿天心落蓬脊，急风横吹斜更直。
疏篷穿漏湿床席，波声打枕一纸隔。
梦中惊起眠不得，揽衣危坐三叹息。
行路艰难非不历，平生不曾似今夕。
天公吓客恶作剧，不相关白出不测。
收风拾雨猝无策，如何乞得东方白。
垂头缩脚正偪仄，忽然头上复一滴。
题自写苏黄像
龚开（宋代）

海风吹发如短蓬，精魄弄成秃鬓翁。
归来已觉阳羡邻里喜，不似雪堂概江空。
六年岁月幪尊中。何况如今一螺墨，
安能及公目如初生犊。细观此画尤崛奇，
两观巉岩无剩肉。百年光景春梦婆，
人閒遂少天上多。一炷清香留永日，
柰此堂堂不语何。譬如宝鼎沦洄水，
万夫之力那能起。后来博古彼谁子，
犹写雄深吞簠簋。不然岂徒有三足两耳□□，
天地中閒泣神鬼。□□人之龙，
文之虎，人言海内四学士，
又云苏门之六子。洪崖肩高万丈余，
谈笑拍摩何轩渠。当为谁作前者王，
当为谁作前者王，当为谁作后者卢。
诗到圣时不读书，高处岂独煮汤坐团蒲。
岂非迢迢百世下，好事亦写苏黄图。
又非中郎虎贲之有身，又非叔敖身后之□死。
典刑摩诘劣少须，一丈精神三尺素，
光芒射人数百步。布袍便是山谷褐，
可能其中有菜肚。
颂古四十四首
释师范（宋代）

骨裹皮兮皮裹骨，大随放出辽天鹘。
东西南北漫抬眸，不知已过新罗国。
登姑余山游烟霞洞
龚易图（清代）

若有人兮山之巅，餐风饵露凌云烟。肌肤冰雪双眉妍，手弄白日旋青天。

七真历历列我前，叩之不语惟笑嫣。罡风吹堕我自怜，前身曾识鸟爪仙。

石间螺蚌嵌珠璇，沧海几度为桑田。愚顽须警蔡经鞭，欲归不忍留无缘。

道人肃客须鬓鬈，七十八岁腰脚便。得无不死修真诠，两端空竭称难宣。

嗟余生世四十年，心为形役神非全。黄金虚牝空弃捐，欲求鱼兔忘蹄筌。

每游仙境思自悛，岂惟山水共流连。仙乎仙乎不可以言传，逆视而笑知其然。

松风谡谡我欲眠，弈棋无局琴无弦。灌丛曲折鸣飞泉，月静山空闻杜鹃，云鬟婀娜峰连娟，冈陀回复犹蜿蜒。

乞龙喷雨为洗湔，归家静读《黄庭》篇。
独往覆釜山，寄郎士元
钱起（唐代）

赏心无远近，芳月好登望。胜事引幽人，山下复山上。

将寻洞中药，复爱湖外嶂。古壁苔入云，阴溪树穿浪。

谁言世缘绝，更惜知音旷。莺啼绿萝春，回首还惆怅。
读初寮集呈王宗丞
喻良能（宋代）

初寮文律冠中京，晚岁深严三折肱。
清处月中仍聚雪，高时风折政抟鹏。
家声不坠推王粲，句法能传有杜陵。
剩作诗文追汉魏，非公谁不阏溪藤。
素行斋为曹司训以宁赋
童轩（明代）

至人贵素行，而岂外物慕。儒冠三十秋，曾不殊布素。

窗前贮古书，日夕诵且悟。皋比坐谈道，正声起韶濩。

时时缀文章，下笔骋迁固。诸生日抠趋，蔼蔼揖风度。

苏湖百载馀，今复见矩步。杏坛春日晴，弦歌有深趣。

视彼富贵荣，何如草间瓠。不学夸毗子，磬折趋末路。
赣州第六十七
文天祥（宋代）

崆峒杀气黑，洒血暗郊坰。
哀笳晓幽咽，石壁断空青。
戏赠
欧阳修（宋代）

莫愁家住洛川傍，十五纤腰闻四方。堂上金樽邀上客，门前白马系垂杨。

春风满城花满树，落日花光争粉光。城头行人莫驻马，一曲能令君断肠。
盖仙山六题 其四 水精石
王藻（宋代）

仙留白石显灵踪，化出水精云洞中。一片寒冰清可琢，方员成器任良工。
又寄介然
吴则礼（宋代）

寄声吾党阿介，米贱惟有誉同。
更无一语不契，前身定是同参。
效阮公诗
江淹（南北朝）

十年学读书。
颜华尚数据好。
不逐世间人。
鬬鸡东郊道。
富贵如逐云。
金玉不为宝。
一旦鹈鴂鸣。
严霜被劲草。
志气多感失。
泪下沾怀抱。
送甘可大
张栻（宋代）

子陵溪水千年绿，犹忆登临日暮时。
子去定能寻胜概，书来当复慰相思。
简编有味宁论晚，得失从渠莫自疑。
也学迂疎教似舅，不应空赋渭阳诗。
郊庙歌辞。享节愍太子庙乐章。登歌酌鬯
佚名（唐代）

灼灼重明，仰承元首。既贤且哲，惟孝与友。

惟孝虽遥，灵规不朽。礼因诚致，备絜玄酒。
和千乘先生诗
彭汝砺（宋代）

蓬荜犹淹济世图，独持经术振群愚。困穷自古饶贤者，功业于今属丈夫。

天下久思安石起，时人争笑孟轲迂。何时币聘来莘亩，伫听嘉言上禁途。
残句：白鸟过林分外明
陈师道（宋代）

白鸟过林分外明。
故乡除夜
周弘亮（唐代）

三百六十日云终，故乡还与异乡同。非唯律变情堪恨，

抑亦才疏命未通。何处夜歌销腊酒，谁家高烛候春风。

诗成始欲吟将看，早是去年牵课中。
壬戌人日南溪暮景三首
杨万里（宋代）

翡翠惊飞不作行，沙鸥乱下自成双。
一天霞绮沉波底，便是西川濯锦江。
六里桥
陈著（宋代）

拒霜红蓼丛，两岸递迎逢。
风雨日易夜，江湖秋似冬。
给观心浩荡，无事梦从容。
不问程途远，诗情节节浓。
飞仙引
邓辅纶（清代）

我闻轩辕铸鼎于此山，鼎成腾身凌紫烟。三十六亭委秋草，遗台萧瑟愁飞仙。

至人无心亦无象，长风空中自来往。由来瀛岛在人寰，何须更作三山想。

紫荆台边一声笛，龙女鲛人皆喑咽。水中缥缈出两丸，还向丹丘弄明月。

榑桑弱水随东流，秦皇汉武俱蜉蝣。古来求仙尚如此，何况我辈长悠悠。

惟有吕翁解度世，飘飘颇得游仙意。蓬莱一醉三千秋，始信壶中有天地。

沈吟远望不能归，秋风淅淅入征衣。徘徊且送玉清鹤，携手卢敖更不违。
古风 其三十一
李白（唐代）

郑客西入关，行行未能已。白马华山君，相逢平原里。

璧遗镐池君，明年祖龙死。秦人相谓曰，吾属可去矣。

一往桃花源，千春隔流水。
祗奉天书六首 泰山社首坛升降用《瑞安》。
郊庙朝会歌辞（宋代）

玄穹眷怀，宝符申锡。垂露腾文，粲然灵迹。发祥吉图，纯熙写奕。

登荐钦崇，式昭天历。
新夏歌
李贺（唐代）

晓木千笼真蜡彩，落蕊枯香数分在。阴枝秀牙卷缥茸，

长风回气扶葱茏。野家麦畦上新垄，长畛裴回桑柘重。

刺香满地菖蒲草，雨梁燕语悲身老。三月摇扬入河道，

天浓地浓柳梳扫。
【双调】折桂个
张可久（元代）

姑苏怀古
小闹干高入云霞，不似当年，乐事豪华。老树僧居，垂杨驿舍，乱苇渔家。看一片夕阳暮鸦，想三千宫女荷花。何处吴娃？我有新问，说与夫差。庚午腊月二十日立春次日大雪卢彦远使君索赋东移造化多才，昨夜春来，今日花开。粉晕苍苔，冰丝翠柳，彩胜金钗。白凤舞仙山玉海，紫箫吹明月瑶台。何处伤怀？寂寞袁安，紧闭书斋。
春晚有感
燕莺春歌舞排场，几点吴霜，压定疏狂。曲补《霓裳》，茶分凤髓，墨染龙香。千钟酒百年醉乡，十分愁三月韶光。系马仙庄，寄语云娘，老却崔郎。
开元馆石上红梅
想桃根桃叶谁家？有姑射山人，笑上仙槎。秀靥凝脂，明妆晕酒，暖信烘霞。浑未许墙头杏花，是偷尝鼎内丹砂。清思交加，疏影横斜，老石槎牙。
溪月王真人开元道院二首
木香亭蕉影窗纱，路人桃源，门掩仙家。堂覆黄云，香飞绛雪，袖拂青霞。鲛血古荧荧剑花，麝煤温颗颗丹芽。听罢南华，欲问溪翁，暂借仙槎。洗巾衣何处寻真？大隐桥西，别是乾坤。山外清溪，空中白月，岛上红云。开李耳玄玄妙门，画榴皮口口山人。愿卜芳邻，尘世淡凉，此地长春。
寿溪月王其人
锦芙蔡玉府清虚，陆地神仙，世口蓬壶。春酒霞觞，雷义翠鼎，宝篆琼符。环绿亭前画图，开元堂上琴书。山绕山居，否爱吾庐，召人皇都。
席上有赠
女温柔名冠西州，柳媚蜂腰，扇掩莺喉。卖俏殷勤，承欢体态，逞俊风流。上厅角烟花帅首，下场头沙草骷髅。两鬓惊秋，说与吴姬，休恋秦楼。
九月八日谈社会于文昌宫
试登高先做重阳，篱落黄花，虀臼橙香。隐话诗工，清樽酒美，胜地文昌。喜今日湖山共赏，怕明朝风雨相妨。归路倘佯，一片秋声，两袖岚光。
西湖送别
饯东君西子湖滨，恨写兰心，香瘦梅魂。玉筯偷垂，雕鞍慢整，锦带轻分。长亭柳短亭酒留连去人，南山云北山雨狼藉残春。蝶妒莺嗔，草怨花颦。今夜歌尘，明日啼痕。
送别
客风流玉友温柔，一片离情，万里清秋。桂影帘栊，荷花庭院，芦叶汀洲。山隐隐藏君旧游，雨丝丝织我新愁。共语危楼，未出阳关，且听凉州。
太真病齿图
沉香亭嚼徵含商，舞挫霓裳，病倚香囊。粉褪残妆，腮擎腻玉，饮怯凉浆。贬李白因他口伤，闹渔阳为我唇亡。今夜凄凉，懒扣红牙，，瞧仲三郎。
浮石许氏山园小集
上浮石不泛浮槎，当日河源，今夕仙家。煮酒青梅，凉浆老蔗，活水新茶。灵冷兰英玉芽，风香松粉金花。两部鸣蛙，百巧流莺，数点归鸦。
观《天宝遗事》
荔枝香舞态婆娑，天子无愁，乐事如何？尘满金銮，风生铁骑，雨暗铜驼。蜀道口难知坎坷，月宫寒不恋姮娥。注马平坡，锦袜羞看，翠辇重过。
湖上
引壶觞何处倘佯？南浦离情，西子秾妆。远岫螺青，平坡鸭绿，嫩柳鹅黄。有倦容思量故乡，不吟诗辜负韶光。玉手相将，脆管悠扬，醉墨淋浪。
春情
恨东君辜负闲身，芳径生苔，锦瑟凝尘。览锦心寒，裁书耳热，对酒眉颦。怨女空怀暮春，落花不管愁人。何处销魂？絮远蜂狂，柳暗莺嗔。
高邮即事叠韵
客多才无奈愁怀，春隔蓬莱，冻解秦淮。眼擘金钗，情裁柳带，粉改桃腮。待月来云埋凤台，爱花开人在天台。香霭书斋，绿界苍苔；半折罗鞋，懒基瑶阶。
惠山赵蒙泉小隐
缆吴松雪夜渔槎，笑脱青衫，牢裹乌纱。不负鸥盟，空惊蝶梦，口厌蜂衙。白云外庞居士家，锦池中优钵罗华。老向烟霞，对月看经，递水烹茶。
车中望太湖
张素（宋代）

湖水碧濛濛，春归烟雨中。山光争出没，帆影乱西东。

天际波澜阔，人间芥蒂空。会须来隐此，垂钓作渔翁。
秋夜课廉儿读诗
卢德仪（清代）

良宵闲雅与诗宜，清课从头莫告疲。矮屋数椽镫一点，我家喜有读书儿。
湖中
顾若璞（明代）

湖光渺渺冷烟微，江鹜沙凫伫不飞。恰欲抱琴轻别去，芰荷分绿上罗衣。
张明府招赏牡丹次韵
蒋节（清代）

瓯碧鞓红遍草堂，为花耐得六时忙。眼根已眩曼陀雨，鼻观疑参笃耨香。

愧我飧槃惊节物，看君健笔擅词场。绿章便奏通明殿，语尔封姨莫漫狂。
交廉布书事三首呈郎中机宜诗韵
吴说（宋代）

区宇半荆棘，干戈犹未休。
屡空无计奈，多病不禁愁。
农具应须办，朝簪便合投。
全家耕谷口，一饱更何忧。
昌溪水
杜如篪（宋代）

险绝昌溪水，如何亦问津。
命分毫发地，利役古今人。
舟行即事
朱淑真（宋代）

帆高风顺疾如飞，天阔波平远又低。
山色水光随地改，共谁裁剪入新诗。
从宗伟乞冬笋山药
范成大（宋代）

竹坞拨沙犀顶锐，药畦粘土玉肌丰。
裹芽束縕能分似，政及莱芜甑釜空。
京城见鲈鲈惟松江有之志异也
顾清（明代）

墨章银质雪肤肌，乍见分明忽复疑。物色旧传乡土重，气机应与地灵移。

苞间霜橘如相待，水底丝莼或未知。莫怪尊前倍惆怅，病来方有季鹰思。
王叔武示忠州张使君德远近诗次韵三首 其二
曾协（宋代）

妙理居言外，高怀见酒边。无心千里奉，有意一灯传。

柏树谁能指，虚空莫问年。炉香聊闭閤，何处觅心田。
摸鱼儿（灯花）
李天骥（宋代）

又何须、向明还灭，寒花点缀孤影。玉龙度海吹鱼浪，烟淡宝钗横鬓。斜又整。是虫滴骊珠、两两相交颈。夜长人静。凭玉果低抛，金钱暗卜，此意有谁领。

欢娱事，料想凭伊先应。帕绡新泪猗犹凝。银篦未忍轻挑下，只恐暗风吹烬。重记省。怕莫是、明朝有个青鸾信。怎知无定。算只解窥人，人孤影只，成瘦又成病。
即事八首 其六
郑思肖（宋代）

薰风吹不透，热恼苦无涯。时异生深恨，云飞动壮怀。

醉谈天下事，清坐月中阶。此意有谁解，儿童自听蛙。
临安旅邸答苏虞叟
姜夔（宋代）

垂杨风雨小楼寒，宋玉秋词不忍看。万里青山无处隐，可怜投老客长安。
和文与可洋州园亭三十咏 天汉台
苏辙（宋代）

台高天汉近，匹练挂林端。
秋深霜露重，谁见落西山。
韩忠宪公挽词二首 其二
苏舜钦（宋代）

中台典故明，二府弼谐成。车挂身方佚，舟移世共惊。

霜风吹缟帐，野月照丹旌。寂寞都门路，伤哉如昔行。
黄龙南禅师赞
释智遇（宋代）

山泐潭之水，奋衡山之云。
三关多漏纲，谁是负恩人，
晦堂之下有清新。
雨中饮宾旸次前韵二首
方回（元代）

早欲升堂学四科，晚年万事已谈何。
花时气色晴明少，海内交游老死多。
径醉不须商可否，急归犹欲避谁何。
春衣难典黄金尽，寻紫阳溪理櫂歌。
生查子（寿谢宪，在四川类省试院）
李刘（宋代）

湘江贯地维，衡岳生人杰。谁遣益州星，暂伴峨眉月。初度庆今朝，绣斧双龙节。为国罩嘉鱼。趣观黄金阙。
送何彦文归埬水
盛彧（元代）

东海何郎雪满头，新声一曲擅风流。
酒边苏小西湖路，梦里扬州明月楼。
片片桃花吹画蒨，行行柳色乱春鸥。
可怜冠盖皆尘土，莫倚清尊说旧游。
隐几
宋祁（宋代）

空斋隐几度流光，沪落由来我所长。
枉许是非同喻马，不知书簺两亡羊。
空名更甚浮云薄，代事都无半捶强。
心誓前贤六百石，异时初服返东冈。
成化甲辰七夕立秋有作
张宁（明代）

立秋逢七夕，不减岁朝春。天上佳期协，人间俗事新。

炎凉俄代序，时节并催人。萧瑟梧桐叶，相随野鹊频。
武夷观
李昴英（宋代）

闲乘石罅船，又到浙江边。
回向初心地，皈依古洞天。
成丹呼鹤舞，喷酒起龙眠。
雨意偏留客，杯茶定宿缘。
谢倪敦复惠酒
郭祥正（宋代）

江雨今朝霁，柴门爽气高。病馀逢七夕，书至得双醪。

饮德知无尽，论心敢惮劳。凤团分赐茗，持以报诗豪。
曾子固令咏齐州景物作二十一诗以献 其二十 百花堤
孔平仲（宋代）

花发红云合，公来醉玉颓。傍城行怯远，却泛小舟回。
送冬官尚书黄公归山东省墓二首 其二
夏原吉（明代）

京国交游已有时，春风偶动故园思。三杯燕市开怀酒，几句都门送别诗。

海上仙人休问讯，山东民瘼好诹咨。先茔省罢还朝日，端笏从容奏主知。
历溪书事五首 其二 蓍椟
揭祐民（元代）

宝蓍藏椟中，不用亦持敬。愿作长生龟，相守尽性命。
陪李太守俞别驾游玲珑岩
陈良贵（宋代）

层层鸟道乱云通，岩际灵泉漱石宫。穿坞柳风吹鬓绿，傍岩花影落杯红。

仇池往事真成幻，勾漏丹成已驭风。留此好山供胜赏，不辞归路夕阳中。
妹夫萧时肃与其兄时坚携酒邀余晚游休笑庵
罗钦顺（明代）

才到城来便觉忙，共寻芳草趁斜阳。高讴潭净遥山合，休笑庵深翠竹凉。

扫地开筵情转洽，倚风怀古兴偏长。斯文此会应难得，后夜相思月满梁。